Tito Vilanova Francesc "Tito" Vilanova i Bayó (Bellcaire d'Empordà, 17 ta' Settembru 1968 – Barċellona, 25 ta' April 2014) kien plejer tal-futbol Spanjol li lagħab bħala midfilder ċentrali, u serva bħala kowċ għal staġun ma' Barcelona. Vilanova twieled ġewwa Bellcaire d'Empordà, Girona, fil-Katalonja. Wara li tela' mis-settur taż-żgħażagħ ta' Barcelona, huwa ħalla lill-klabb fl-1990 wara li ma sabx opportunitajiet fl-ewwel tim. Mat-tieni klabb tiegħu, Figueres, hu għenhom jispiċċaw fit-tielet post fl-istaġun 1991–92 tas-Segunda División għalkemm tilfu l-finali tal-"play-off" kontra Cádiz. Sussegwentement, Vilanova ngħaqad ma' Celta de Vigo fl-ogħla diviżjoni Spanjola, iżda fit-tliet snin li għamel magħhom hu deher biss 26 logħba fil-kampjonat. Vilanova beda l-karriera ta' kowċ fit-Tielet Diviżjoni Spanjola ma' Palafrugell. Fl-2007, ġie maħtur bħala assistent kowċ ta' Barcelona B, taħt il-kowċ Pep Guardiola. Fis-sajf tal-2008, wara li wasslu lit-tim tar-riservi għall-promozzjoni lejn is-Segunda División B, kemm Vilanova u Guardiola ħadu t-tmun tal-ewwel tim tal-belt Katalana. L-ewwel staġun tagħhom kien l-iktar ta' suċċess fl-istorja tal-klabb hekk kif irnexxielhom jirbħu sitt unuri u saru l-ewwel klabb Spanjol li rebħu t-Tazza tar-Re, il-kampjonat u l-UEFA Champions League (il-famuża tripletta) fl-istaġun. Fis-27 ta' April 2012, f'konferenza stampa li fiha Barcelona kkonfermaw it-tluq ta' Guardiola, ġie mħabbar li Vilanova kien se jieħu postu, u fil-15 ta' Ġunju ffirma kuntratt ta' sentejn. Matul l-istaġun it-tim tilef biss tmien logħbiet hekk kif ġew inkurunati ċampjins għat-22 darba fl-istorja. Fid-19 ta' Diċembru 2012, Barcelona ħabbru li Vilanova kien qiegħed isofri minn kanċer għat-tieni darba. Vilanova għadda mill-kirurġija fl-20 ta 'Diċembru, u għas-sitt ġimgħat ta' wara kien fil-kura tal-kimoterapija u radjoterapija. L-assitent tiegħu Jordi Roura ħa postu matul dan il-perjodu, u Vilanova rritorna lura fuq il-bankina f'Marzu tal-2013. Nhar id-19 ta' Lulju 2013, minħabba problemi mediċi Vilanova ħalla l-kariga tiegħu bħala kowċ tal-ewwel tim. Fil-25 ta' April 2014, minħabba kumplikazzjonijiet relatati mal-marda tal-kanċer, Vilanova miet fl-età ta' 45 sena.